Predkladacia správa

	Ministerstvo kultúry SR predkladá na rokovanie vlády SR iniciatívny materiál v zmysle § 10 a § 11 zákona č 303/1995 Z. z. o rozpočtových pravidlách v znení neskorších predpisov.
	Návrh na preklasifikovanie Programu Pro Slovakia 00E Ministerstva kultúry SR na medzirezortný program a vytvorenie podprogramov sa predkladá v súvislosti so zabezpečením úloh vyplývajúcich z transformácie Štátneho fondu kultúry Pro Slovakia v súlade so zákonom č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov do kapitoly Ministerstva kultúry SR od 1. 1. 2002 a s Uznesením vlády SR č. 1206 z 19. 12. 2001.
	Zákon č. 95/1991 Z. z. o Štátnom fonde kultúry Pro Slovakia umožňoval v predchádzajúcich rokoch poskytovať dotácie aj do iných rozpočtových kapitol. Transformáciou ŠFK Pro Slovakia do kapitoly Ministerstva kultúry SR v súlade so zákonom č. 303/1995 Z. z. o rozpočtových pravidlách v znení neskorších prepisov nie je možné poskytovanie dotácií organizáciám v zriaďovateľskej pôsobnosti iných kapitol.
	Na realizáciu plnenia cieľa Programu Pro Slovakia – „Zabezpečenie ponuky kultúrnych služieb“ je potrebné presunúť finančné prostriedky vo výške 1 996 tis. Sk na projekty týmto rozpočtovým kapitolám: Slovenský rozhlas, Ministerstvo školstva SR, Ministerstvo pôdohospodárstva SR, Slovenská akadémia vied, Slovenská televízia, ktoré po vykonaní rozpočtového opatrenia budú účastníkmi medzirezortného programu.
	V súvislosti so zmenou záväzných ukazovateľov rozpočtu Programu Pro Slovakia v roku 2003 dôjde k zníženiu bežných výdavkov o 8 895 mil. Sk, ktoré sa presunú na kapitálové výdavky. Bežné výdavky budú predstavovať sumu 59 109 mil. Sk a kapitálové výdavky 8 895 mil. Sk.

	Realizácia navrhovaných zmien nemá žiadny dopad na verejné financie, obyvateľstvo, ani na hospodárenie podnikateľskej sféry, či iných právnických osôb. Nie je preukázaný vplyv na životné prostredie, rozhodnutie o zmenách nemá vplyv na zamestnanosť.